Document ID: /roh_data/filtered/fineweb-2-filterrobots_roh.jsonl.gz/68762

Il golfist Jeremy Freiburghaus da Panaduz ha cuntanschì in'ulteriura rangaziun nizzaivla per sa qualifitgar per il Tour europeic. En la Finlanda è il golfist professiunal da 26 onns daventà 9avel tar in turnier dal Tour da challenge. En il classament da l'onn è il Grischun il mument 10avel. Ils megliers 20 a la fin da la stagiun, survegnan il 2023 in plaz tar il Tour europeic. Freiburghaus fiss l'emprim Svizzer dapi 20 onns ch'arrivass en il grond cirquit europeic.
En questa stagiun datti anc 10 turniers, tranter auter dals 22 fin ils 25 da settember il «Swiss Challenge» a Saint-Apollinaire en l'Alsazia datiers da Basilea.